Gorsaf reilffordd Aberystwyth

Mae Gorsaf reilffordd Aberystwyth yn orsaf reilffordd sydd yn gwasanaethu tref lan y môr a phrifysgol Aberystwyth yng Ngheredigion, Cymru. Mae'n gwasanaethu teithwyr yn cael ei weithredu gan Trafnidiaeth Cymru,  ac mae'n derfyn y Rheilffordd y Cambrian a hefyd y rheilffordd gul Bro Rheidol.

Hanes
Cafodd yr orsaf wreiddiol ei hagor yn 1864 gan y Rheilffordd Aberystwyth ac Arfordir Cymru, a ddaeth yn rhan o Reilffyrdd y Cambrian wedyn. Roedd yn orsaf derfynol ar y lein o Fachynlleth o'r cychwyn a daeth hefyd yn orsaf derfynol y Rheilffordd Manceinion ac Aberdaugleddau, o Gaerfyrddin i Aberystwyth drwy Lanbedr Pont Steffan.

Agorwyd adeilad gorsaf newydd gan Reilffordd Fawr y Gorllewin (GWR) yn 1925 ac erbyn hynny roedd gan yr orsaf bum platfform, yn ogystal â sied injans, cyfarpar nwyddau a chyfarpar llwytho glo.

Caewyd y lein i Gaerfyrddin yn 1964, gan adael platfform 1 a 2 a'r gofod rhyngddynt yn wag. Defnyddwyd yr ardal hyn wedyn gan Reilffordd Cwm Rheidol, a adeiladodd platfform gwastad rhwng y ddau blatfform gwreiddiol, yn ogystal â meddiannu'r hen sied injans. Felly daeth yr orsaf yn orsaf pengaead.

Gyda defnydd o unedau yn hytrach nag injans a llai o drenau arbennig, caewyd platfform 4 yn 1982 (roedd platfform 5 wedi bod ar gyfer defnydd argyfwng ers blynyddoedd) ac o hynny ymlaen dim ond un platfform sydd ar y lein fawr.

Gwaredwyd yr adeilad GWR yn 1990au ac ers 2001 mae'r rhan fwyaf o'r adeilad yn dafarn Wetherspoon. Mae teithwyr bellach yn defnyddio'r hen adeiladau orsaf o gyfnod y Cambrian. Mae'r adeiladau i gyd yn rhestredig (Gradd II).

Bellach mae gorsaf Rheilffordd Cwm Rheidol wedi symud unwaith eto i safle newydd a saif sied cerbydau y rheilffordd honno rhwng hen blatfformau 1 a 2.

Gwasanaethau

Mae 16 gwasanaeth y dydd yn gadael Aberystwyth o Ddydd Llun i Ddydd Sadwrn, gyda 7 yn mynd mor bell â Birmingham Rhyngwladol.

bawd|dim|Tu mewn yr orsaf
bawd|dim|Arwydd rhybudd COVID-19 ar bilfwrdd drydanol ger yr orsaf

Cyfeiriadau

Categori:Adeiladau ac adeiladwaith yn Aberystwyth
Categori:Adeiladau rhestredig Gradd II Ceredigion
Aberystwyth